  Майя Бывальцева Тодмо луизы Эрик Батуев нимо йӧскалык премиен пусъем журналистъёслэн нимъёссы. Туннэ, 20-тӥ толсуре, соосты «Удмурт Кенеш» огазеяськонлэн исполкомезлэн кенешоназ юнматӥзы. 2017-тӥ ар понна йӧскалык премиен пусъемын луозы: Владимир Михайлов, «Удмуртия» кун телерадиокмпаниысь журналист;  Александр Бикузин, «Мынам Удмуртие» телерадиокомпаниысь журналист;  Мария Векшина, «Удмурт дунне» газетысь журналист, «Дарт» ватсэтэзлэн редакторез.  Кызьы вераз ивортодэтъя «Удмуртия» агентстволы «Удмурт Кенеш» огазеяськонлэн пресс-секретарез Елена Рябина, Эрик Батуев нимо йӧскалык премиез басьтыны 10 вазиськонъёс вуизы, ньылез со пӧлысь — ёросъёсысь. Тодэ вайытом, кылем арын куать вазиськонъёсты эскеризы. Эрик Батуев нимо йӧскалык премия удмурт лулчеберет, история, удмуртъёслэн ужрадъёссы сярысь ивортӥсь журналистъёслы 2011-тӥ арысен сётӥське. Тегъёс: Мерлык Ижкар Удмуртия УдмуртКенеш удмуртъёс премия  